Peskovning so‘zlariga ko‘ra, Rossiya o‘z chegaralari xavfsizligini ta’minlash uchun zarur choralarni ko‘rmoqda. Foto: RIA Novosti Rossiya mamlakat hududi ichida qo‘shinlarini ko‘chirishga haqli, bu boshqa mamlakatlarga nisbatan tahdid uyg‘otmaydi, dedi Rossiya prezidentining matbuot kotibi Dmitriy Peskov. U ukrainalik jurnalistning Rossiya qo‘shinlari Ukraina bilan chegaraga keltirilishi nima bilan bog‘liq ekani to‘g‘risidagi savoliga ana shunday javob qaytardi. «Rossiya Federatsiyasi qo‘shinlarini o‘z hududi ichida ko‘chiradi, bu hech kimni bezovta qilmasligi kerak, bu hech kimda hech qanday tahdid uyg‘otmaydi», – deb ta’kidladi Peskov. Uning so‘zlariga ko‘ra, Rossiya o‘z chegaralari xavfsizligini ta’minlash uchun zarur choralarni ko‘rmoqda. «Rossiya chegaralari atrofida NATO, boshqa birlashmalar, ayrim mamlakatlar va boshqalarning qurolli kuchlari faolligi kuzatilayotganini bilasiz. Bularning barchasi hushyor turishni talab qiladi», – dedi u.